AIŠKINAMASIS RAŠTAS

Dėl viešosios įstaigos Molėtų turizmo ir verslo informacijos centro 2017 m. metinių finansinių ataskaitų rinkinio patvirtinimo ir pritarimo 2017 m. vadovo ataskaitai

**1. Parengto tarybos sprendimo projekto tikslai ir uždaviniai**

Lietuvos Respublikos viešųjų įstaigų įstatymo (toliau - įstatymas) 10 straipsnio 1 dalies 6 punkte nurodyta, kad visuotinis dalininkų – šiuo atveju vienintelis dalininkas yra Molėtų rajono savivaldybė – susirinkimas tvirtina viešosios įstaigos metinių finansinių ataskaitų rinkinį. Įstatymo 12 straipsnio 1 dalis nustato, kad pasibaigus finansiniams metams turi būti parengta viešosios įstaigos veiklos ataskaita. Viešoji įstaiga Molėtų turizmo ir verslo informacijos centras (toliau – Centras) 2018 m. kovo 21 d. raštu Nr. SD-13 „Dėl VšĮ Molėtų turizmo ir verslo informacijos centro 2017 m. vadovo ataskaitos pateikimo“ ir 2018 m. balandžio 16 d. raštu Nr. SD-22 „Dėl VšĮ Molėtų turizmo ir verslo informacijos centro 2017 m. metinių finansinių ataskaitų rinkinio tvirtinimo ir 2017 m. veiklos ataskaitos pateikimo“ Molėtų rajono savivaldybės tarybai pateikė Centro 2017 m. vadovo ataskaitą ir 2017 m. metinių finansinių ataskaitų rinkinį ir 2017 m. veiklos ataskaitą.

2017 m. nustatytų tikslų įgyvendinimas:

1. Rengti konsultacijas (150 val.), seminarus (8 vnt.), didinti jų skaičių – visus metus pagal poreikį buvo rengiamos konsultacijos ir seminarai.
2. Surengti nominacijų vakarą - parengti „Verslo nominacijų“ konkurso ir vakaro organizavimo nuostatai. Suburta socialinių partnerių komisija. Nominantus vertino 50 proc. komisijos ir 50 proc. laikraščio „Vilnis“ skaitytojų balsų.
3. Sukurti virtualią erdvę, pristatyti lankytojams - įrengta ir rugsėjo mėn. atidaryta virtuali erdvė „Molėtai kitaip“. Erdvės įrengimui ir viešinimui panaudota 87504,30 ES lėšų.
4. Įgyvendinti veiklas, susijusias su Molėtų r. savivaldybės vykdomais projektais: „Žvejybos rojus“, turizmo e-rinkodaros projektai:
	1. Sudaryta ir įvykdyta sutartis su D.Rakučiu, žurnalo „Žvejok“ redaktoriumi, nupirkta 15 straipsnių.
	2. Bendradarbiauta su Molėtų rajono savivaldybe vykdant 2 projektus: „Molėtų ir aplinkinių rajonų kultūros ir gamtos paveldo objektų viešinimas išplėtotos realybės priemonėmis“ ir „Turizmo e-rinkodaros priemonių taikymas Rytų Aukštaitijos žinomumui ir lankomumui didinti“.
5. Kurti Širvintų-Giedraičių karinį-istorinį parką - parengta paraiška finansavimui gauti iš LR Užsienio reikalų ministerijos (nefinansuota), parengta paraiška finansavimui gauti iš LR Krašto apsaugos ministerijos (nefinansuota), 2017-03-15 d. aplankyti Giedraičių ir Bekupės lankytini objektai, teikta pagalba kuriant turistinį maršrutą, dalyvauta dalykiniame susitikime su Širvintų VVG pirmininku M.Karosu, Širvintų miesto bendruomenės pirmininke A.Skeberiene, kitais Širvintų rajono atstovais, susidomėjusiais Giedraičių-Širvintų karinio-istorinio parko kūrimu, 2017-05-04 d. suorganizuota bandomoji ekskursija po Giedraičių miestelį, 2017-09-18 d. susitikimas su Giedraičių seniūnu V.Valansevičiumi ir D.Malinausku dėl karinio-istorinio parko ženklinimo. Giedraičių kaimo bendruomenei vykdant Molėtų rajono savivaldybės finansuotą projektą, sukurtas Širvintų-Giedraičių karinio-istorinio parko logotipas bei informacinės nuorodos.
6. Molėtų TVIC darbo laiko pritaikymas pagal turistų poreikius - vasaros sezono metu buvo dirbama darbo dienomis nuo 8.00 val. iki 18.00 val. be pietų pertraukos, šeštadieniais nuo 10.00 val. iki 16 val. be pietų pertraukos, nuo 2017-10-01 d. pradėta dirbti šeštadieniais nuo 10.30 val. iki 15.30 val. be pietų pertraukos.
7. Siektinas finansinis veiklos rezultatas - 3 proc. pelningumas. 2017 m. grynasis veiklos rezultatas - 1635,00 Eur.

Centro veikla įvertinta gerai.

2018 metams Centrui nustatyti šie tikslai:

1. Įrengti Molėtų mieste „kalbančių“ žuvų skulptūrų, turinčių praktinę paskirtį, taką/kelią.
2. Užbaigti apipavidalinti virtualią erdvę.
3. Įgyvendinti veiklas, susijusias su Molėtų r. savivaldybės vykdomais projektais: „Žvejybos rojus“, „Širvintų-Giedraičių karinio-istorinio parko įkūrimas“, turizmo e-rinkodaros projektai.
4. Centro pajamas padidinti iki 41,0 tūkst. Eur.

Parengto sprendimo projekto tikslas – patvirtinti viešosios įstaigos Molėtų turizmo ir verslo informacijos centro 2017 m. metinių finansinių ataskaitų rinkinį ir pritarti 2017 m. vadovo ataskaitai.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 19 punktas, 3 dalies 5 punktas;

Lietuvos Respublikos viešųjų įstaigų įstatymo 10 straipsnio 1 dalies 6 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – vykdomi teisės aktai. Patvirtintas viešosios įstaigos Molėtų turizmo ir verslo informacijos centro 2017 m. metinių finansinių ataskaitų rinkinys.

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6.Vykdytojai, įvykdymo terminai**

Viešosios įstaigos Molėtų turizmo ir verslo informacijos centro direktorius.